Μία σημαντική ημέρα για τα ελληνικά σχολεία και τις ελληνικές οικογένειες! Μάθημα Πρώτων Βοηθειών στα σχολεία Πρωτοβάθμιας και Δευτεροβάθμιας εκπαίδευσης, με προέκταση στον εθελοντισμό και την αλληλεγγύη στον συνάνθρωπo.

Έπειτα από έναν αγώνα δρόμου 10 ετών, ο ανθρωπιστικός οργανισμός KIDS SAVE LIVES – Τα Παιδιά Σώζουν Ζωές και η Ελληνική Εταιρεία Επείγουσας Προνοσοκομειακής Φροντίδας κατέθεσαν στις 22 Νοεμβρίου 2019, σχέδιο νόμου στην Υπουργό Παιδείας κα Νίκη Κεραμέως με σκοπό την θεσμοθέτηση και εισαγωγή του μαθήματος Πρώτων Βοηθειών στα ελληνικά σχολεία.

Η πρόταση των 4 βημάτων υλοποίησης θα εξεταστεί από το νομικό τμήμα του Υπουργείου Παιδείας και θα πάει για ψήφιση στην ελληνική Βουλή, καθώς θέληση της Υπουργού είναι το μάθημα πρώτων βοηθειών στα ελληνικά σχολεία να ξεκινήσει άμεσα.

Πριν ένα μήνα, μέλη της επιτροπής του προγράμματος KIDS SAVE LIVES, συναντήθηκαν με την Υφυπουργό Παιδείας κα Σοφία Ζαχαράκη, παίρνοντας το πράσινο φως για την προετοιμασία του σχεδίου νόμου για να περάσει έτσι το πρόγραμμα στην τελική του φάση.